PATVIRTINTA

 Kėdainių rajono savivaldybės tarybos

 2022 m. spalio 28 d. sprendimu Nr. TS**-**293

**KĖDAINIŲ RAJONO SAVIVALDYBĖS**

**SMULKIOJO VERSLO RĖMIMO FONDO NUOSTATAI**

**I SKYRIUS**

**BENDROSIOS NUOSTATOS**

1. Kėdainių rajono savivaldybės smulkiojo verslo rėmimo fondo nuostatai (toliau – Nuostatai) nustato Kėdainių rajono savivaldybės (toliau – Savivaldybė) teikiamos finansinės paramos smulkiojo verslo subjektams skyrimo reikalavimus, prioritetines kryptis, priemones ir dydžius, fondo administravimo tvarką, paramos teikimo bei atsiskaitymo už gautų lėšų panaudojimą tvarką.

2. Nuostatuose vartojamos sąvokos:

2.1. **smulkiojo verslo subjektas** – įmonė arba verslininkai, atitinkantys Lietuvos Respublikos smulkiojo ir vidutinio verslo plėtros įstatymo 3 straipsnio 2 ir 3 dalies nuostatas;

2.2. **paramos gavėjas** – smulkiojo verslo subjektas, kuriam Komisija konkurso sąlygose nustato teisę į finansinę paramą;

2.3. **darbo priemonės** – darbo procese naudojamos transporto priemonės ir darbo įrenginiai (mašinos, įrenginiai, aparatai, prietaisai, įrankiai, įtaisai ar kiti reikmenys, būtini darbo vietos tiesioginių funkcijų atlikimui užtikrinti), priskirtini ilgalaikiam materialiajam turtui;

2.4. **M1 klasė** – transporto priemonė keleiviams vežti, turinti ne daugiau kaip 8 sėdimas vietas keleiviams ir 1 sėdimą vietą vairuotojui (lengvasis automobilis).

2.5. **ilgalaikis materialus turtas** – tai turtas, kuris tarnaus verslo subjekto veikloje ilgiau negu vienerius metus bei kurio įsigijimo vertė viršija tam tikra sumą, kuri laikoma mažiausia reikalinga turtą pripažinti ilgalaikiu.

2.6. **Susijusios įmonės** – įmonės, kurias sieja kuris nors iš šių ryšių:

2.6.1. viena įmonė turi daugumą dalyvių balsų (daugiau kaip 50 proc. akcijų) kitoje įmonėje;

2.6.2. viena įmonė turi teisę skirti ir atšaukti daugumą kitos įmonės valdymo ar priežiūros organo narių ar administracijos pareigūnų;

2.6.3. įmonė turi galimybę daryti lemiamą poveikį kitai įmonei dėl sutarčių, sudarytų su šia įmone, arba dėl šios įmonės steigimo dokumentų nuostatų;

2.6.4. įmonė, kuri dėl sutarčių, sudarytų su kitos įmonės dalyviais, kontroliuoja daugumą šios įmonės dalyvių balsų;

2.6.5. dėl to paties fizinio asmens ar kartu veikiančių fizinių asmenų veiklos susiformavę šios dalies 2.6.1–2.6.4 punktuose nurodyti įmonių ryšiai, jei šios įmonės verčiasi tokia pačia veikla ar tokios pačios veiklos dalimi toje pačioje atitinkamoje rinkoje ar susijusiose rinkose.

2.7. **Nauja darbo vieta** – kai verslo subjekto veikloje didėja darbų / paslaugų apimtys ar pradedama nauja veikla ir minėtiems tikslams pasiekti priimamas darbuotojas toms funkcijoms atlikti.

2.8. **Kitos sąvokos** suprantamos taip, kaip apibrėžtos Lietuvos Respublikos ir Europos Sąjungos teisės aktuose.

**II SKYRIUS**

**FONDO PASKIRTIS IR FINANSAVIMO ŠALTINIAI**

3. Kėdainių rajono savivaldybės smulkiojo verslo rėmimo fondas (toliau – Fondas) skirtas smulkiojo verslo subjektams, įregistruotiems ir vykdantiems veiklą Savivaldybės teritorijoje ir atitinkantiems šių nuostatų reikalavimus, finansiškai remti.

4. Fondo steigėjas – Kėdainių rajono savivaldybės taryba.

5. Fondo lėšas sudaro:

5.1. iš savivaldybės biudžeto skirtos tikslinės lėšos;

5.2. įvairių rėmėjų tiksline paskirtimi pervestos lėšos;

5.3. užsienio ir tarptautinių organizacijų ir ES struktūrinių fondų skiriamos lėšos verslui plėtoti;

5.4. kitų fondų skirtos lėšos;

5.5. palūkanos už banke laikomas Fondo lėšas;

5.6. paramos gavėjų grąžintos lėšos.

6. Fondo finansiniais metais laikomi kalendoriniai metai.

7. Fondas neturi juridinio asmens teisių. Fondas naudojasi Kėdainių rajono savivaldybės administracijos antspaudu ir atskira sąskaita banke.

8. Fondo veiklą reglamentuoja Lietuvos Respublikos vietos savivaldos įstatymas, Lietuvos Respublikos smulkiojo ir vidutinio verslo plėtros įstatymas, Vyriausybės nutarimai, kiti teisės aktai ir šie Nuostatai.

**III SKYRIUS**

**FONDO ADMINISTRAVIMAS**

9. Fondo veiklą administruoja ir priima sprendimus Kėdainių rajono savivaldybės tarybos sudaryta 9 narių Smulkiojo verslo rėmimo fondo komisija (toliau – Komisija). Į Komisijos sudėtį įeina 6 Kėdainių rajono savivaldybės tarybos nariai ir 1 Kėdainių rajono savivaldybės administracijos bei 2 įstaigų atstovai.

10. Komisijai vadovauja pirmininkas. Jeigu pirmininkas nedalyvauja posėdyje, posėdžiui vadovauja Komisijos pirmininko pavaduotojas, jiems nesant − pasiūlytas narys.

11. Apie rengiamą Komisijos posėdį ir numatomą posėdžio darbotvarkę visi Komisijos nariai informuojami.

12. Visi klausimai, priklausantys Komisijos kompetencijai, sprendžiami Komisijos posėdžiuose.

13. Komisija savo sprendimus priima jos narių balsų dauguma. Balsams pasiskirsčius po lygiai, lemia Komisijos pirmininko balsas.

14. Komisijos sprendimai galioja tik tada, jei jie buvo priimti dalyvaujant ne mažiau kaip 2/3 visų Komisijos narių.

15. Komisijos sprendimai įforminami protokolu. Komisijos posėdžio protokolą pasirašo Komisijos pirmininkas ir sekretorius.

16. Komisijos nariai naudojasi konfidencialia informacija ir privalo užtikrinti informacijos slaptumą.

17. Komisijos narys, turįs interesų ar ryšių, susijusių su pareiškėju, privalo vadovautis Viešųjų ir privačių interesų derinimo valstybinėje tarnyboje įstatymo nustatyta tvarka ir nedalyvauti balsavime bei sprendimų priėmimų procesuose.

18. Komisijos posėdis gali vykti Komisijos nariams posėdyje dalyvaujant fiziškai, taip pat posėdis gali vykti nuotoliniu arba mišriu būdu. Nuotoliniu/mišriu būdu vyksiančio posėdžio klausimai rengiami ir posėdis vyksta laikantis visų šiuose Nuostatuose nustatytų reikalavimų.

19. Komisijos įgaliojimai baigiasi pasibaigus Savivaldybės tarybos įgaliojimams. Savivaldybės taryba atskiru sprendimu gali sustabdyti Komisijos įgaliojimus arba atskirus jos sprendimus bei keisti jos sudėtį.

20. Fondo naudojimą kontroliuoja Savivaldybės kontrolės ir audito tarnyba.

**IV SKYRIUS**

**FONDO SUDARYMAS IR PANAIKINIMAS**

21. Fondas sudaromas ir panaikinamas Savivaldybės tarybos sprendimu.

22. Fondui panaikinti Savivaldybės tarybos sprendimu sudaroma komisija iš Savivaldybės tarybos narių ir Savivaldybės kontrolieriaus. Panaikinus Fondą, likusios lėšos paskirstomos Savivaldybės tarybos sprendimu.

 **V SKYRIUS**

**FONDO LĖŠŲ NAUDOJIMAS**

23. Fondo lėšos naudojamos rajono gyventojų verslumui bei įmonių konkurencingumui skatinti, naujoms darbo vietoms steigti, naujoms prekėms ir paslaugoms kurti, pažangioms technologijoms diegti, netradiciniam verslui plėsti.

24. Fondo lėšos kaupiamos banke, Kėdainių rajono savivaldybės administracijos atskiroje sąskaitoje.

25. Kalendoriniais metais nepanaudotos Fondo lėšos naudojamos kitais metais.

26. Fondo finansinės paramos gavimas įforminamas Kėdainių rajono savivaldybės tarybos sprendimu, Komisijos siūlymu. Sprendimų projektams parengti reikalingus dokumentus pateikia VšĮ Kėdainių turizmo ir verslo informacijos centras. Lėšos paramos gavėjui pervedamos per 15 darbo dienų nuo Tarybos sprendimo priėmimo dienos.

27. Fondo lėšų buhalterinę apskaitą vykdo savivaldybės administracijos Apskaitos skyrius.

28. Nuotoliniu ar mišriu būdu priimant Komisijai sprendimus, turi būti užtikrintas komisijos nario tapatybės ir jo balsavimo rezultatų nustatymas.

29. Komisijos veiklos dokumentus teisės aktų nustatyta tvarka administruoja ir saugo VšĮ Kėdainių turizmo ir verslo informacijos centras.

**VI SKYRIUS**

**FONDO REMIAMOS VERSLO PRIORITETINĖS KRYPTYS**

30. Parama teikiama smulkiojo verslo subjektams, atsižvelgiant į šias prioritetines kryptis:

30.1. verslą pradedantiems verslo subjektams nuo paraiškos teikimo datos veiklą registravusiems ne vėliau kaip prieš vienerius metus;

30.2. vykdantiems tautinio paveldo, tradicinių amatų plėtrą;

30.3. kurių veikla (gali būti ir sezoninė) plečiama ar kuriama nauja senamiestyje, miesto parkuose bei kaimiškoje rajono dalyje;

30.4. kurie kuria naujas darbo vietas;

30.5. Jaunimo politikos pagrindų įstatyme nustatyto amžiaus jaunimo verslo skatinimas;

30.6. vyresnių nei 50 m. asmenų verslo skatinimas;

30.7. neįgaliųjų asmenų verslo skatinimas;

31. Finansinė parama suteikiama verslo subjektui, kuris atitinka nuostatų 30 punkto ne mažiau kaip 2 prioritetus.

32. Netinkamos kompensuoti išlaidos: M1 klasės automobiliai, mobilieji telefonai, kompiuteriai ir/ar kompiuterinė įranga, tiesiogiai nesusijusi su darbo funkcijomis.

**VII SKYRIUS**

**FINANASINĖS PARAMOS PRIEMONĖS IR MAKSIMALŪS PARAMOS DYDŽIAI**

33. Finansinės paramos priemonės ir maksimalūs paramos dydžiai vienam paramos gavėjui:

|  |  |  |
| --- | --- | --- |
| **Priemonės Nr.** | **Finansinės paramos priemonės pavadinimas** | **Maksimalus paramos dydis vienam paramos gavėjui** |
| 33.1 | Dalinis palūkanų kompensavimas už paskolas, gaunamas verslo kūrimui ar verslo plėtros projektams įgyvendinti (išskyrus paskolas apyvartinėms lėšoms). Palūkanos kompensuojamos pagal pateiktą pažymą apie paskolos gavėjo sumokėtas palūkanas ir taikytą palūkanų normą. Ši paramos forma gali būti taikoma tik vieną kartą per trejus metus. | Kompensuojama iki 50 proc. palūkanų, bet ne daugiau kaip 3000 Eur ir ne ilgiau kaip 24 mėnesius. |
| 33.2 | Seminarų, mokymų ir kvalifikacijos kėlimo kursų išlaidų kompensavimas. Finansavimas skiriamas trumpalaikiams (ne ilgesniems kaip vieno mėnesio trukmės) darbuotojų mokymams, siekiant suteikti ir (ar) tobulinti jų profesinius gebėjimus, žinias ir įgūdžius. | Kompensuojama iki 100 proc. smulkiojo verslo subjektų darbuotojų kvalifikacijos kėlimo išlaidų, bet ne daugiau 300 Eur per kalendorinius metus vienam smulkiojo verslo subjektui. |
| 33.3 | Verslo planų, investicinių projektų ir kt. dokumentų rengimo išlaidų kompensavimas smulkiojo verslo subjektams. | Kompensuojama iki 50 proc., bet ne daugiau kaip 900 Eur dokumentais pagrįstų konsultantų ir ekspertų suteiktų paslaugų, paramos programos, į kurią kreipiamasi dėl projekto finansavimo, nustatytos formos paraiškos parengimo ir kitų privalomųjų dokumentų rengimo išlaidoms kompensuoti. |
| 33.4 | Smulkiojo verslo subjektų dalyvavimo Lietuvoje ar užsienyje vykstančiose parodose, mugėse ir verslininkų misijose išlaidų kompensavimas. Finansavimo lėšos gali būti skiriamos tik faktiškai patirtoms dalyvavimo parodoje išlaidoms: registracijos mokesčiui, tuščio parodinio ploto nuomai, stendo dizainui ir įrangai; papildomai stendų įrangai ir paslaugoms; reklamos paslaugoms (reklaminių leidinių spausdinimas, įrašas kataloge); muitinės tarpininko paslaugoms ir krovos darbams; parodos eksponatų draudimui. | Dalyvavus užsienyje − kompensuojama iki 1000 Eur per kalendorinius metus, bet ne daugiau kaip 50 proc. patirtų išlaidų.Dalyvavus Lietuvoje – kompensuojama iki 500 Eur, bet ne daugiau kaip 50 proc. patirtų išlaidų. |
| 33.5 | Rinkodaros priemonių išlaidų dalinis kompensavimas. Jaunojo verslo subjektams kompensuojama reklaminių leidinių, skrajučių, stendų, iškabų ir viešinimo paslaugų išlaidos. | Pirmaisiais veiklos metais iki 100 proc. patirtų išlaidų, bet ne daugiau kaip 300 Eur,antraisiais veiklos metais − iki 50 proc., bet ne daugiau kaip 200 Eur. |
| 33.6 | Parama skiriama darbo priemonių įsigijimui, kai smulkiojo verslo subjektas kuria naujas darbo vietas, kurias privalo išlaikyti ne mažiau kaip vienerius metus nuo darbo vietos įsteigimo. | Iki 100 procentų išlaidų, bet ne daugiau kaip 2 000 Eur už vieną įsteigtą darbo vietą. Sukūrus dvi ir daugiau darbo vietų − iki 4 000 Eur vienam paramos gavėjui. |
| 33.7 | Parama skiriama įsigijimui darbo priemonių, atitinkančių 30 punkto krypties reikalavimus, įskaitant ir sezoninį verslą (įmonėms nuo paraiškos pateikimo veiklą registravusioms ne vėliau kaip prieš vienerius metus). M1 klasės transporto priemonėms ši paramos priemonė netaikoma. Parama neskiriama priemonėms, finansuojamoms iš kitų paramos šaltinių. | Kompensuojama iki 60 procentų išlaidų, kai maksimali paramos suma − iki 3 tūkst. Eur vienam paramos gavėjui. |
| 33.8 | Internetinės svetainės, internetinės programėlės ar internetinės parduotuvės sukūrimo išlaidoms iš dalies padengti pradedantiems verslą subjektams. | Kompensuojama iki 70 proc., bet ne daugiau kaip 500 Eur. |
| 33.9 | Įmonės įregistravimo ir su įmonės įsteigimu susijusioms išlaidoms iš dalies padengti (steigimo dokumentų rengimo paslaugų išlaidoms, mokestis notarui ir Registrų centrui). | Kompensuojama iki 100 proc. patirtų išlaidų, bet ne daugiau kaip 300 Eur. |
| 33.10 | Negyvenamųjų patalpų nuomos išlaidų dalinis kompensavimas (įregistruotoms sutartims Nekilnojamojo turto registre) veiklą pradedantiems verslo subjektams (nuo paraiškos pateikimo veiklą registravę ne vėliau kaip prieš vienerius metus). | Kompensuojama iki 50 proc., bet ne daugiau kaip 5 Eur/ kv. m. ir ne daugiau kaip 500 Eur. |

34. Fondas paramą teikia kompensavimo principu ilgalaikiam turtui kompensuoti, tai yra kompensuoja visas ar dalį verslo subjekto patirtų išlaidų be pridėtinės vertės mokesčio (PVM). Smulkiojo verslo subjektas, pageidaujantis gauti paramą, gali kreiptis ne vėliau kaip per tris mėnesius po finansinės paramos priemonių įgyvendinimo, išskyrus 33.1 punkte nurodytą priemonę – dalinį palūkanų kompensavimą.

35. Paramos dydis smulkiojo verslo subjektams teikiamas nepažeidžiant valstybės pagalbą reglamentuojančių Europos Sąjungos teisės aktų.

**VIII SKYRIUS**

**TEISĖ GAUTI FINANSINĘ PARAMĄ**

36. Smulkiojo verslo subjektas pripažįstamas tinkamu gauti Fondo finansavimą pagal Nuostatų 33 punkte nurodytas priemones, jei jis atitinka Lietuvos Respublikos smulkiojo ir vidutinio verslo plėtros įstatymo 3 straipsnio 2 ir 3 dalies nuostatas, kuris veiklą registravęs ne vėliau kaip prieš dvejus metus ir yra įregistruotas ir vykdantis veiklą savivaldybės teritorijoje.

37. Fondo finansine parama smulkiojo verslo subjektas gali naudotis ne daugiau kaip 2 kartus per 3 metus. Bendra suteikta parama vienam smulkiojo verslo subjektui per trejus (einamuosius ir prieš tai ėjusius paskutinius dvejus) metus negali viršyti 4 000 Eur;

38. Teikdamas paraišką dėl finansinės paramos, smulkiojo verslo subjektas turi būti visiškai atsiskaitęs su Valstybinio socialinio draudimo fondu ir valstybės bei savivaldybės biudžetais.

39. Fondo parama neteikiama ir paraiška nenagrinėjama:

39.1. įmonėms, kuriose valstybei, savivaldybei priklauso daugiau kaip ¼ įstatinio kapitalo ar balsavimo teisių;

39.2. įmonėms, kurių daugiau kaip ¼ įstatinio kapitalo ar balsavimo teisių priklauso vienai ar kelioms įmonėms, nepatenkančioms į Lietuvos Respublikos smulkiojo ir vidutinio verslo plėtros įstatymu apibrėžtą labai mažų, mažų įmonių kategoriją;

39.3. smulkiojo verslo subjektams, turintiems įsiskolinimų valstybės ir (ar) savivaldybių biudžetams ir fondams ir Valstybinio socialinio draudimo fondo biudžetui;

39.4. bankrutuojantiems, likviduojamiems ar restruktūrizuojamiems smulkiojo verslo subjektams;

39.5. jeigu paraišką pateikė ne smulkiojo verslo subjektas ar jo įgaliotas asmuo;

39.6. jeigu paraiškos trūkumai per nustatytą trūkumų pašalinimo laikotarpį nepašalinti;

39.7.jei prašoma kompensuoti senesnes nei trijų mėnesių išlaidas iki paraiškos pateikimo dienos.

40. Gautos paraiškos iš verslo subjektų nagrinėjamos eilės tvarka atsižvelgiant į paraiškos pateikimo datą.

41. Jei paraiška neatitinka nuostatų reikalavimų, Komisija paraiškos nenagrinėja ir apie atmestą paraišką verslo subjektą informuoja Kėdainių turizmo ir verslo informacijos centro darbuotojas elektroniniu paštu per 5 darbo dienas nuo Komisijos sprendimo priėmimo dienos.

42. Jei finansinė parama verslo subjektui neskiriama, jis informuojamas el. paštu per 5 darbo dienas po Smulkiojo verslo rėmimo komisijos posėdžio ar Kėdainių rajono savivaldybės tarybos sprendimo.

**IX SKYRIUS**

**FINANSINĖS PARAMOS ĮGYVENDINIMO SUTARTIS**

43. Finansinės paramos įgyvendinimo sutartis sudaroma, kai verslo subjektui Kėdainių rajono savivaldybės tarybos sprendimu skiriama finansinė parama pagal šių nuostatų 33 punkto 33.6 ir 33.7 priemones. Šios sutarties kontrolę vykdo VšĮ Kėdainių turizmo ir verslo informacijos centras.

 44. Finansinės paramos įgyvendinimo sutartis pasirašoma per 10 darbo dienų nuo Kėdainių rajono savivaldybės tarybos teigiamo sprendimo priėmimo.

**X SKYRIUS**

**FINANSINĖS PARAMOS GAVIMO TVARKA**

45. Smulkiojo verslo subjektai – fiziniai asmenys, norintys gauti Fondo finansinę paramą, Komisijai pateikia:

45.1. nustatytos formos paraišką (priedas);

45.2. verslo liudijimo (ar kito dokumento, patvirtinančio teisę į veiklą) kopiją;

45.3. paskutinių dvejų metų metines deklaracijas;

46. Smulkiojo verslo subjektai – ekonominę veiklą vykdantys juridiniai asmenys, norintys gauti Fondo finansinę paramą, Komisijai atitinkamai pateikia šiuos dokumentus:

46.1. nustatytos formos paraišką (priedas);

46.2. įmonės įregistravimo pažymėjimo kopiją, patvirtintą įmonės vadovo parašu ir antspaudu arba Juridinių asmenų registro elektroninį sertifikuotą išrašą (ESI);

46.3. Įmonės dvejų metų pelno nuostolio ataskaitą ir balansą.

47. Šių Nuostatų 33.1–33.11 punktuose nurodytoms paramos priemonėms gauti papildomai pateikiami PVM sąskaitų faktūrų, mokėjimo pavedimų, kvitų, sutarčių, kvalifikacijos kėlimo pažymėjimų kopijos ir kt. dokumentai.

48. Pateikiamas įsakymas dėl minimalios ilgalaikio materialiojo turto grupių įsigijimo kainos ir ilgalaikio turto nusidėvėjimo metodų ir normų tvirtinimo.

49. Pateikiami dokumentai, patvirtinantys paraiškos teikėjo turto priskyrimą ilgalaikiam materialiajam turtui.

50. Pateikiama užpildyta Vienos įmonės deklaracija, paskelbta Europos Sąjungos struktūrinių fondų interneto svetainės www.esinvesticijos.lt skiltyje „Dokumentai“, „Finansavimo skyrimas“ ir „Paraiškų formos“.

51. Pateikiama Lietuvos Respublikos ūkio ministro 2008 m. kovo 26 d. įsakymu Nr. 4-119 „Dėl Smulkiojo ir vidutinio verslo subjekto statuso deklaravimo tvarkos aprašo ir Smulkiojo ir vidutinio verslo subjekto statuso deklaracijos formos patvirtinimo“ patvirtinta nustatytos formos Smulkiojo ir vidutinio verslo subjekto statuso deklaracija.

52. Verslo subjektas 45 ar 46 punktuose ir 47−51 punktuose nurodytus dokumentus (dokumentų paketą) pateikia adresu: Didžiosios Rinkos a. 6-3, Kėdainiai, VšĮ Kėdainių turizmo ir verslo informacijos centras.

53. Visi dokumentai, kurie yra teikiami prie paraiškos, turi būti patvirtinti fizinio asmens / įmonės vadovo parašu ir antspaudu (jei įmonė naudoja). Jei dokumentų kopijas tvirtina įgaliotas asmuo, pateikiamas įmonės vadovo įgaliojimas. Jei dokumentų kopijas tvirtina įgaliotas asmuo, pateikiamas įmonės vadovo įgaliojimas.

54. Teikiant papildomus dokumentus, jei prašo komisija ar paraišką priimantis VšĮ Kėdainių turizmo verslo informacijos centro darbuotojas, gali būti atsiųsta elektroniniu paštu info@kedainiutvic.lt. Gavęs elektroniniu paštu papildomus dokumentus, juos registruoja ir patvirtina šių dokumentų gavimą VšĮ Kėdainių turizmo ir verslo informacijos centro darbuotojas. Gautų dokumentų atžymoje užrašoma: ,,Gauta papildomai“, taip pat nurodoma gavimo data, atsakingo asmens vardas pavardė ir parašas. Jei dokumentų kopijas tvirtina įgaliotas asmuo, pateikiamas įmonės vadovo įgaliojimas.

 55. Paraiškos nagrinėjimas Smulkiojo verslo rėmimo fondo komisijos posėdyje gali būti atidėtas, jei komisijos nariams iškilo papildomų klausimų ar trūksta informacijos apie verslo subjektą. Verslo subjekto paraiška nagrinėjama artimiausiame Komisijos posėdyje, gavus papildomą informaciją ir / ar dokumentus iš verslo subjekto, kuris organizuojamas ne vėliau kaip per 10 d.d.

**XI SKYRIUS**

**BAIGIAMOSIOS NUOSTATOS**

56. Fondo naudojimo kontrolė atliekama Savivaldybės kontrolės ir audito tarnybos.

57. Fondo lėšas galima naudoti tik šiuose Nuostatuose nustatyta tvarka.

57.1. Paramos gavėjas, gavęs finansinę paramą pagal priemonę 33.6, bet panaikinęs įsteigtą darbo vietą per pirmuosius 12 mėnesių nuo jos įsteigimo (pritaikymo) arba pasinaudojęs finansine parama pagal priemonę 33.7 ir pardavęs ar kitaip praradęs įsigytą įrangą / techniką per minėtą laikotarpį, Smulkiojo verslo rėmimo fondui turi grąžinti visą finansinę paramą, gautą iš šio fondo.

57.2. Paramos gavėjas, kuris gavo finansinę paramą pagal 33.6 ir/ar 33.7 priemones, neturi teisės parduoti, įkeisti, išnuomoti ar kitaip perleisti įsigytą turtą.

57.3. Paramos gavėjas neturi teisės išvežti už Lietuvos Respublikos teritorijos ribų ilgalaikį materialųjį turtą, kurį įsigijo steigdamas (pritaikydamas) darbo vietas, išskyrus atvejus, susijusius su ilgalaikio materialiojo turto panaudojimu įsteigtos darbo vietos veiklai vykdyti.

57.4. Kėdainių rajono savivaldybės smulkiojo verslo rėmimo komisija ir / ar Savivaldybės kontrolės ir audito tarnyba iš paramos gavėjo bet kuriuo metu gali pareikalauti papildomos informacijos apie vykdomą veiklą, susijusią su įsteigtomis darbo vietomis ir / ar naudojama įsigyta įranga / technika, gauta iš šio fondo.

 58. Šie Nuostatai priimami, keičiami ir pripažįstami netekusiais galios Savivaldybės tarybos sprendimu.

 Kėdainių rajono savivaldybės tarybos

2022 m. spalio 28 d. sprendimo Nr. TS-293

 1 priedas

**PARAIŠKA SKIRTI PARAMĄ IŠ KĖDAINIŲ RAJONO SAVIVALDYBĖS**

**SMULKIOJO VERSLO RĖMIMO FONDO**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(data)

\_\_\_\_\_\_\_\_\_\_\_\_\_\_\_\_\_\_

(sudarymo vieta)

|  |  |
| --- | --- |
| **1. Pareiškėjo pavadinimas**  |  |

|  |  |
| --- | --- |
| **2. Pareiškėjo vykdoma veikla** |  |

|  |
| --- |
| **3. Pareiškėjo duomenys** |
| Juridinio asmens kodas / fizinio asmens gimimo data  |  |
| Adresas |  |
| Telefonas  |  |
| Elektroninis paštas |  |
| Interneto svetainė |  |
| Banko duomenys *(pavadinimas, atsiskaitomosios sąskaitos numeris)* |  |
| Vadovas *(vardas, pavardė,**tel., el. paštas)* |  |
| SVS\* darbuotojų skaičius  |  |
| SVS metinės ir pusmečio pajamos, Eur |  |
| SVS balanse nurodyta turto vertė (metinė / pusmečio), Eur |  |
| Verslo subjektas atitinka šias pažymėtas prioritetines kryptis | [ ]  verslą pradedantiems verslo subjektams nuo paraiškos teikimo datos veiklą registravusiems ne vėliau kaip prieš vienerius metus;[ ]  vykdantiems tautinio paveldo, tradicinių amatų plėtrą;[ ]  kurių veikla (gali būti ir sezoninė) plečiama ar kuriama nauja senamiestyje, miesto parkuose bei kaimiškoje rajono dalyje;[ ] kurie kuria naujas darbo vietas;[ ]  Jaunimo politikos pagrindų įstatyme nustatyto amžiaus jaunimo verslo skatinimas;[ ] vyresnių nei 50 m. asmenų verslo skatinimas; neįgaliųjų asmenų verslo skatinimas; |
| **4. Prašoma suma**  | **Eur** |
| Bendra verslo (-ių) išlaidų suma: |  |
|  |  |
|  |  |
| **5. Priemonės pavadinimas** | **Pažymėkite (X)** |
| 5.1. Dalinis palūkanų kompensavimas už paskolas, gaunamas verslui kurti ar verslo plėtros projektams įgyvendinti (išskyrus paskolas apyvartinėms lėšoms) |  |
| 5.2. Seminarų, mokymų ir kvalifikacijos kėlimo kursų išlaidų kompensavimas |  |
| 5.3. Verslo planų, investicinių projektų ir kt. dokumentų rengimo išlaidų kompensavimas |  |
| 5.4. Dalyvavimo Lietuvoje ar užsienyje vykstančiose parodose, mugėse ir verslininkų misijose išlaidų dalinis kompensavimas |  |
| 5.5. Rinkodaros priemonių išlaidų dalinis kompensavimas |  |
| 5.6. Įrangos ir darbo priemonių įsigijimo išlaidų kompensavimas, kai verslo subjektas kuria naujas darbo vietas |  |
| 5.7. Įrangos / technikos įsigijimo išlaidų dalinis kompensavimas, atitinkančios 30 punkto krypties reikalavimus |  |
| 5.8. Internetinės svetainės, internetinės programėlės ar internetinės parduotuvės sukūrimo išlaidų kompensavimas |  |
| 5.9. Įmonės registravimo ir su įmonės steigimu išlaidų dalinis kompensavimas |  |
| 5.10. Negyvenamųjų patalpų nuomos dalinis išlaidų kompensavimas |  |

|  |
| --- |
| **6. Trumpas vykdomos veiklos aprašymas** |
|  |

|  |
| --- |
| **7. Pridedami dokumentai** |
| **Eil. Nr.** | **Dokumentų pavadinimas** | **Lapų skaičius** |
| 1. | Paraiškos teikėjo registracijos pažymėjimo kopija (arba Juridinių asmenų registro elektroninis sertifikuotas išrašas (ESI) |  |
| 2. | Verslo liudijimo (ar kito dokumento, patvirtinančio teisę į veiklą) kopija |  |
| 3. | Įmonės dvejų metų pelno nuostolio ataskaita ir balansas / paskutinių dvejų metų metinės deklaracijos |  |
| 3. | Išlaidas ir išlaidų apmokėjimą įrodančių dokumentų kopijos |  |
| 4. | Dokumentai, patvirtinantys paraiškos teikėjo turto priskyrimą ilgalaikiam materialiajam turtui  |  |
| 5. | Įsakymas dėl minimalios ilgalaikio materialiojo turto grupių įsigijimo kainos ir ilgalaikio turto nusidėvėjimo metodų ir normų tvirtinimo |  |
| 6. | Vienos įmonės deklaracija, paskelbta Europos Sąjungos struktūrinių fondų interneto svetainės www.esinvesticijos.lt skiltyje „Dokumentai“, „Finansavimo skyrimas“ ir „Paraiškų formos“ |  |
| 7. | Lietuvos Respublikos ūkio ministro 2008 m. kovo 26 d. įsakymu Nr. 4-119 „Dėl Smulkiojo ir vidutinio verslo subjekto statuso deklaravimo tvarkos aprašo ir Smulkiojo ir vidutinio verslo subjekto statuso deklaracijos formos patvirtinimo“ patvirtinta nustatytos formos Smulkiojo ir vidutinio verslo subjekto statuso deklaracija |  |
| 8.  | Kiti dokumentai (patalpų nuomos / panaudos sutartis, sąskaitos faktūros ir kt.) |  |
| 9. | Priemonės įgyvendinimą įrodančių dokumentų kopijos *(pvz., suteiktas kvalifikacijos pažymėjimas, parodos ar misijos dalyvio pažymėjimas, nuotraukos, informacija spaudoje ir kt.)*  |  |
| ... | *(Kiti dokumentai)* |  |

|  |
| --- |
| **8**. Tvirtinu, kad su finansinės paramos gavimo sąlygomis, teikimo tvarka ir iš to atsirandančiais įsipareigojimais esu susipažinęs (-usi) bei visi šioje paraiškoje pateikti duomenys yra teisingi. Sutinku, kad komisija gali gauti ir naudotis trečiųjų asmenų teikiama informacija apie mano veiklą ar mano vadovaujamą įmonę. |
|  |
| (pareigos) (parašas) (vardas, pavardė) |
| A.V. |
|  |

SVS\* – smulkiojo verslo subjektas